Virallinen lehti nro C 109 , 01/05/1995 s. 0108



B4-0631, 0637, 0643, 0689, 0717, 0722, 0724 ja 0725/95 Päätöslauselma Burundin tilanteesta Euroopan parlamentti, joka - ottaa huomioon neuvoston ja komission 6. huhtikuuta 1995 antaman julkilausuman, - muistuttaa aiemmista Burundia koskevista päätöslauselmistaan, - ottaa huomioon neuvoston puheenjohtajanmaan Burundin tilanteesta Carcassonessa Euroopan unionin puolesta antaman julkilausuman sekä neuvoston 24. maaliskuuta 1995 esittämän yhteisen kannan, - ottaa huomioon YK:n turvallisuusneuvoston 29. maaliskuuta 1995 antaman julkilausuman, A. valittaa väkivaltaisuuksien kiihtymistä Burundissa ja on kauhistunut arviolta 400 hutun massamurhasta, joista suurin osa oli naisia ja lapsia ja jonka armeijan yksiköt ja miliisit ovat suorittaneet Pohjois-Burundissa viime päivien aikana, B. on järkyttynyt useiden satojen ihmisten etnisistä murhista, joita molempien osapuolten ääriainekset toteuttavat pääkaupungissa Bujumburassa ja maaseudulla, C. on erittäin huolestunut turvallisuusolojen dramaattisesta heikentymisestä koko maassa ja kasvavista etnisistä ristiriidoista, jotka voivat johtaa samanlaiseen kansanmurhaan kuin Ruandan tilanteen yhteydessä, D. valittaa sitä, että YK:n turvallisuusneuvosto ei pystynyt Burundin presidentin dramaattisen välitöntä vaaraa korostavan julkilausuman jälkeen toteuttamaan riittäviä toimia, erityisesti lähettämään joukkoja rauhoittamaan tilannetta ennalta, E. huolissaan kasvavasta määrästä pakolaisia, joita on tällä hetkellä arviolta 50 000 ja jotka ovat jo paenneet Zaireen, ja on tietoinen siitä, että rajoittamaton konflikti Burundissa voisi nopeasti levitä Ruandaan ja Zaireen asettaen näin ollen alueen 20 miljoonaa ihmistä vaaraan, F. ottaa huomioon eurooppalaisen troikan vierailun ja ranskalaisen yhteistyöministerin myöhemmin toteutettavan vierailun Bujumburassa, G. ottaa huomioon presidentti Ntibantunganyan ja Nduwayon hallituksen esittämät kehotukset rauhaan ja vuoropuheluun, H. huolissaan tiedoista, joiden mukaan erityinen tutkintaprikaati kiduttaa poliittisia vankeja, 1. Tuomitsee voimakkaasti viimeisimmän raportoidun 400 hutun - pääasiassa naisten ja lasten - armeijan yksiköiden ja miliisien toteuttaman massamurhan sekä muut maassa tapahtuneet murhat ja väkivallanteot; 2. Vaatii väkivallan välitöntä lopettamista ja ääriryhmien riisumista aseista; 3. Esittää uudelleen täyden tukensa Burundin laillisille demokraattisille toimielimille, erityisesti tasavallan presidentille, hallitukselle ja parlamentille, ja vahvistaa sitoutumisensa 10. lokakuuta 1994 allekirjoitettuun «hallitussopimuksen», jota kaikkien konfliktin osapuolten on kunnioitettava täysimääräisesti, erityisesti sellaisten aseistettujen joukkojen aseistariisumisen osalta, jotka ovat nykyisen konfliktin alkuunpanijoita; 4. Pyytää Burundin hallitukselta ja oppositiolta, että ne sitoutuvat kiinteästi kansalliseen sovintoprosessiin ja demokratisointiin Burundin valtionpäämiehen ja hallituksen 30. maaliskuuta 1995 allekirjoittaman yhteisen julkilausuman mukaisesti, jonka kaikki hallitussopimuksen allekirjoittajat hyväksyivät suullisesti; 5. Pyytää EU:n jäsenvaltioita painostamaan YK:n turvallisuusneuvostoa, jotta se toteuttaisi toimenpiteitä Burundin väkivalta-aallon pysäyttämiseksi esimerkiksi järjestämällä neuvotteluja konfliktin osapuolten välillä ja lähettämällä paikalle ennalta ehkäiseviä joukkoja Burundin viranomaisten sitä pyytäessä; 6. Pyytää Eurooppa-neuvostoa ja jäsenvaltioita valmistamaan varmuussuunnitelmia, jotta ollaan valmiita puuttumaan konfliktiin YK:n mandaatilla, jos väkivaltaisuudet lisääntyvät, muodostamalla tarvittaessa myös «turvavyöhykkeitä» siviiliväestön suojelemiseksi; 7. Tukee voimakkaasti YK:n turvallisuusneuvoston ajaman ja Euroopan komission suunnitteleman «paikallisen rauhaa, turvallisuutta ja vakautta koskevan konferenssin» mahdollisimman pikaista järjestämistä ja pyytää Burundin hallitusta käyttämään tilaisuuden hyväkseen; 8. Vahvistaa täyden luottamuksensa YK:n Burundin erikoislähettilästä Ould Abdallahia kohtaan, joka on tähän asti pystynyt välttämään täyden katastrofin puhkeamisen kyseisessä maassa, ja tuomitsee provokaattorien järjestämät mielenosoitukset, joiden kohteeksi lähettiläs on viime aikoina joutunut ja joissa vaadittiin hänen erottamistaan; 9. Pyytää neuvostoa ottamaan välittömästi käyttöön yleisen toimintasuunnitelman, jonka se määritteli Carcassonnessa, erityisesti uusien ihmisoikeusasiantuntijoiden lähettämisen YK:n ihmisoikeuskomissaariaatin puitteissa, OAU:n tarkkailijoiden määrän lisäämisen, oikeusvaltiossa noudatettavien periaatteiden palauttamisen ja tuomareiden koulutuksen osalta; 10. Toistaa pyyntönsä siitä, että YK:n turvallisuusneuvostossa olevat unionin jäsenvaltiot painottavat turvallisuusneuvostolle, kansainvälisen aseita ja ammuksia koskevan Burundin ja Ruandan kauppasaarron tarpeellisuudesta, ja siitä että jäsenvaltiot lopettavat aseiden ja ammusten viennin näihin kahteen maahan; 11. Pyytää jäsenvaltioita, neuvostoa, komissiota ja muita teollisuusmaita toimittamaan huomattavaa ja pikaista taloudellista tukea Burundin valtion uudelleenrakentamiseen ja vakauttamiseen; arvioi tästä syystä, että neuvoston olisi heti tehtävä aloite Carcassonnen julkilausumassaan suunnitellun «tuen antajien konferenssin» järjestämisestä; 12. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille, YK:n ja OAU:n pääsihteereille ja Burundin hallitukselle.